- Folk vil ikke finde sig i det her mere. Man kan jo ikke gå hjem til familien og forsvare, at man sejler ud i noget gammelt ragelse. Så jeg tror, at kystredningstjenesten kan komme til at stå uden folk, de kan sende afsted. Så kontant er meldingen fra Knud Andersen, mens han besigtiger den 22 år gamle redningsbåd, han og kollegerne på Skagen Redningsstation får stillet til rådighed, når de sejler ud på det åbne hav for at redde mennesker i nød. Ligesom de øvrige kystredningsstationer i Danmark er redningsbådene oppe i årene, og mange trænger til udskiftning. Derfor har man i flere år råbt vagt i gevær. - Vi frygter, der går liv til, fortæller Knud Andersen. Alligevel er leveringen af nye redningsbåde gang på gang blevet udskudt. Øjnede chance for nye både Så da forsvarsminister Morten Bødskov for få dage siden meddelte, at regeringen vil bruge 40 milliarder på nyt materiel og skibe til Søværnet, forventede redningsfolkene, at de nye både, de var blevet lovet, ville være en del af pakken. Men samtidig med den økonomiske saltvandsindsprøjtning til resten af Søværnet, stoppede man udbuddet på nye redningsbåde, for tredje gang i løbet af de seneste år. Nu frygter redningsfolkene, efter endnu en udskydelse, at det kan få fatale konsekvenser - Vi frygter, der går liv til, siger Knud Andersen - og uddyber: - På et eller andet tidspunkt er vi nok nødt til at kalde en spade for en spade, og beslutningstagerne for en klovn, når de bliver ved med at gøre det, de gør, siger han uden omsvøb. Politiker: Vi skal undgå lig på bordet Medlem af Forsvarsudvalget Bjarne Laustsen (S) anerkender, at redningsstationerne arbejder med forældede både, og at konsekvenserne kan være tab af liv.  Han vil have redningsbådene produceret i Danmark hurtigst muligt. - Der skal ikke lig på bordet. Vi har haft ulykker nok igennem tiderne med ikke at have orden i materialet for dem, der tager ud og redder andres liv. Så de skal have noget ordentligt grej og ordentlige både, for de sejler tit i hårdt vejr, siger det nordjyske folketingsmedlem. Forsvarsministeriet oplyser i dag til TV2 Nord, at forsinkelsen af nye redningsbåde skyldes problemer med udbudsmaterialet. Men de nye redningsbåde er finansieret og skrevet ind i Forsvarets kommende anskaffelsesplan. Alle danske redningsstationer vil inden for de næste otte år have modtaget nyt og bedre materiel. VIDEO: Se indslaget om de forældede redningsbåde:

Referat:
Medarbejderne på Skagen Redningsstation kræver nye både, før de kan udføre deres arbejde uden at sætte liv og lemmer på spil. De var lovet nyt materiel, men det kan tage op til otte år.